D'acord amb els articles 55, 58, 59 i 65 de la Llei 1/2015, del 5 de febrer, del règim especial d'Aran, el Consell General d'Aran té atribuïdes competències en matèria d'ensenyament, joventut, serveis socials i turisme, respectivament.
En aquests àmbits, i a l'empara de la Llei 16/1990, de 13 de juliol, sobre el règim especial de la Val d'Aran, actualment derogada, es va aprovar, mitjançant els decrets corresponents, la transferència de competències i serveis de la Generalitat de Catalunya al Consell General d'Aran en els àmbits d'ensenyament i formació (Decret 212/1999, de 27 de juliol); joventut (Decret 292/1997, d'11 de novembre), turisme (decrets 298/1997, de 25 de novembre; 176/1999, de 29 de juny, i 257/2000, de 24 de juliol) i serveis socials (decrets 285/2003, de 4 de novembre, i 109/2013, de 8 de febrer).
La Comissió Bilateral Govern de la Generalitat – Consell General d'Aran, òrgan permanent de relació entre els governs i les administracions de la Generalitat i d'Aran, té entre les seves funcions, d'acord amb l'article 84.1.b), l'adopció dels acords de transferència de competències o traspassos de béns i serveis que corresponguin.
De conformitat amb l'article 7.2.c) del Reglament d'organització i funcionament de la Comissió Bilateral Govern de la Generalitat – Consell General d'Aran, publicat en el DOGC mitjançant la Resolució GRI/517/2015, d'11 de març, correspon al Ple de la Comissió adoptar els acords sobre els traspassos de funcions i serveis per elevar-los al Govern de la Generalitat per a l'aprovació final.
El Ple de la Comissió Bilateral Govern de la Generalitat – Consell General d'Aran, en la sessió de 20 de febrer de 2015, va adoptar un acord relatiu a l'ampliació dels mitjans traspassats per la Generalitat de Catalunya al Consell General d'Aran en l'àmbit de l'ensenyament i d'altres competències transferides.
A proposta de la vicepresidenta del Govern i consellera de Governació i Relacions Institucionals, de la consellera d'Ensenyament i del conseller d'Empresa i Ocupació, i d'acord amb el Govern,
Aprovar l'Acord d'ampliació dels mitjans traspassats per la Generalitat de Catalunya al Consell General d'Aran en l'àmbit de l'ensenyament i d'altres competències transferides, que es publica annex a aquest Decret.
Acord de 20 de febrer de 2015, de la Comissió Bilateral Govern de la Generalitat – Conselh Generau d'Aran, d'ampliació dels mitjans traspassats per la Generalitat de Catalunya al Conselh Generau d'Aran en l'àmbit de l'ensenyament i d'altres competències transferides
D'acord amb l'article 55 de la Llei 1/2015, del 5 de febrer, del règim especial d'Aran, el Conselh Generau d'Aran té atribuïdes competències en matèria d'ensenyament.
Així mateix, els articles 58, 59 i 65 de la Llei esmentada li atribueixen les competències en matèria de joventut, serveis socials i turisme, respectivament.
En aquests àmbits, i a l'empara de la Llei 16/1990, de 13 de juliol, de règim especial d'Aran, mitjançant els corresponents decrets es va aprovar la transferència de competències i serveis de la Generalitat de Catalunya al Conselh Generau d'Aran en els àmbits de l'ensenyament i formació (decret 212/1999, de 27 de juliol); la joventut (Decret 292/1997, d'11 de novembre), el turisme (decrets 298/1997, de 25 de novembre, 176/1999, de 29 de juny, i 257/2000, de 24 de juliol) i els serveis socials (decrets 285/2003, de 4 de novembre, i 109/2013, de 8 de febrer).
L'article 50 de la Llei 1/2015, del 5 de febrer, estableix que la Generalitat ha d'acordar amb el Conselh Generau d'Aran el traspàs dels serveis i dels recursos humans i materials i la dotació econòmica que corresponen a les noves competències atribuïdes per aquesta Llei.
Al seu torn, la disposició transitòria tercera preveu, en l'apartat tercer, que els acords de traspàs de funcions i serveis han de determinar els serveis i els recursos que ha d'assumir el Consell General d'Aran per a l'exercici de les seves competències i precisar, si escau, la delimitació de les funcions afectades pel traspàs i les fórmules de col·laboració entre ambdues administracions per a l'exercici de les competències respectives.
La Comissió Bilateral Govern de la Generalitat – Conselh Generau d'Aran, òrgan permanent de relació entre els governs i les administracions de la Generalitat i d'Aran, d'acord amb l'article 84.1.d) de la Llei, té entre les seves funcions l'adopció dels acords de transferència de competències o traspassos de béns i serveis que corresponguin.
D'acord amb tot l'exposat, la Comissió Bilateral Govern de la Generalitat – Conselh Generau d'Aran, en la sessió de 20 de febrer de 2015, acorda l'ampliació dels mitjans transferits, per traspassar al Conselh Generau d'Aran la titularitat de l'immoble on s'ubicava l'antiga Residència d'Oci i Temps Lliure de Les per tal de dedicar-la a la realització d'activitats corresponents als àmbits competencials abans esmentats.
1.1 Es traspassa al Conselh Generau d'Aran la titularitat de l'immoble situat al terme municipal de Les on s'ubicava l'antiga Residència d'Oci i Temps Lliure, en les mateixes condicions en les quals la Generalitat de Catalunya disposa d'aquesta titularitat, per al seu ús per a l'exercici d'activitats en l'àmbit de l'ensenyament, la joventut, el turisme, els serveis socials i altres matèries anàlogues de competència del Conselh Generau.
En aquest sentit, un cop traspassada la titularitat, la Generalitat de Catalunya no es farà càrrec de cap reclamació que pugui formular qualsevol persona física o jurídica al nou titular d'aquest immoble.
1.2 Identificació de l'immoble que es traspassa
La descripció de l'immoble consta a l'annex 1 d'aquest acord de traspàs.
1.3 La Generalitat de Catalunya es reserva el dret d'ús, per part del Departament d'Ensenyament, de les instal·lacions que ocupa l'Institut d'Ostalaria de Les - Val d'Aran.
La Generalitat de Catalunya, a través del Departament d'Ensenyament, i el Conselh Generau d'Aran han de formalitzar un conveni de col·laboració, en el termini màxim de 2 mesos a partir de l'adopció del present acord, mitjançant el qual s'han de regular els drets i les obligacions d'ambdues parts respecte dels elements d'ús comú i la participació en les despeses de conservació, manteniment i reparació tant dels elements comuns com dels d'ús exclusiu.
Mentre no es formalitzi el conveni, el Departament d'Ensenyament es farà càrrec de les despeses corresponents a aquests conceptes: consums de llum, aigua, gas i gas-oil, així com la neteja dels espais utilitzats.
1.4 El Departament d'Ensenyament utilitzarà de manera exclusiva els espais següents, per ubicar-hi l'Escola d'Ostalaria de Les - Val d'Aran (d'acord amb els plànols de l'annex 2):
-Planta baixa: 384,76m 2 del bloc A, 342,65m 2 del bloc B, 357,35m 2 del bloc C i el pati de 107,51m 2 entre els edificis B, C i la coberta de la rampa
Així mateix, el Departament d'Ensenyament utilitzarà de manera compartida amb el Conselh Generau d'Aran els espais següents:
-Planta baixa: 438,93m 2 del bloc A, 61,20m 2 del bloc B i 35,01m 2 de l'edifici coberta de la rampa
L'Institut d'Ostalaria de Les - Val d'Aran utilitzarà, amb caràcter exclusiu, una escala del bloc A. Tant aquesta escala, com la resta de les escales, seran d'ús comú a efectes d'evacuació.
En conseqüència, la superfície construïda total utilitzada de manera exclusiva pel Departament d'Ensenyament és de 2.346,46 m 2 d'edifici i 107,51 m 2 de pati exterior; i la superfície construïda total utilitzada de manera compartida entre les dues entitats és de 1.658,14 m 2 d'edifici.
En el conveni de col·laboració esmentat a l'apartat anterior, i en les pròrrogues o addendes que se n'acordin, ambdues parts podran precisar la delimitació d'espais realitzada o introduir-hi els canvis i ajustaments que considerin pertinents, tot reflectint la incidència que hagin de tenir aquests canvis en el repartiment de les càrregues corresponents.
Els continguts proposats per a aquest conveni s'han de posar en coneixement de la Comissió Bilateral Govern de la Generalitat – Conselh Generau d'Aran, a la qual correspon resoldre les incidències que l'afectin, d'acord amb les parts signatàries.
Es traspassen al Conselh Generau d'Aran els mitjans personals fins ara adscrits al Departament d'Empresa i Ocupació, amb funcions vinculades a l'immoble que es traspassa, i que consten a l'annex 3.
Sens perjudici d'allò que s'estableix en l'apartat 1.2, la valoració econòmica del traspàs és de vuitanta-nou mil cinc euros i tres cèntims (89.005,03 euros) anuals, dels quals cinquanta- vuit mil vuit-cents cinc euros i tres cèntims (58.805,03 euros) corresponen a les retribucions dels llocs de treball objecte de traspàs i trenta mil dos-cents euros (30.200 euros) a les despeses generals de caràcter indirecte.
El càlcul de la dotació econòmica prevista en el paràgraf anterior s'ha establert per a tota l'anualitat.
Per a l'exercici 2015, aquest import anirà a càrrec del Departament d'Empresa i Ocupació, el qual l'ha de transferir al Conselh Generau d'Aran amb la minoració corresponent a les retribucions que li correspon satisfer fins a la data d'efectivitat del present acord, que són catorze mil cent cinc euros i setanta-un cèntims (14.105,71 euros), resultant la quantitat que efectivament s'ha de transferir per a l'exercici 2015 de setanta- quatre mil vuit-cents noranta-nou euros i trenta-dos cèntims (74.899,32 euros).
Per a exercicis futurs, la dotació econòmica esmentada s'inclourà en la valoració econòmica de l'acord de finançament entre la Generalitat de Catalunya i el Conselh Generau i s'actualitzarà d'acord amb el que disposi l'esmentat acord.
Aquest acord produeix efectes a partir de l'1 d'abril de 2015.
Identificació de l'immoble que es traspassa:
"URBANA, situada a la vil·la de Les, -Les-Bains-, carrer dels Banys, sense número de govern, abans destinat a Col·legi, composada d'un edifici anomenat antigament "Casino de Les" que ocupa una superfície de quatre-cents seixanta metres i es composa de planta baixa, principal i un segon pis en part en mansarda, altre de planta baixa de dos-cents vuitanta-dos metres, altre de moderna construcció de dos i tres plantes que medeix sis- cents vint-i-dos metres, i la resta de la superfície l'ocupen un pati, hort i jardins, trobant-se tot cercat per sòcols de maçoneria, amb reixa de ferro, i mesurant d'extensió vuit mil dos- cents vuitanta-nou metres quadrats.
AFRONTA en junt: a l'Est o front amb el carrer dels Banys, hort dels hereus de Francesc Casaña, finca de Manuel Talasach i la sèquia del molí fariner; Sud o esquerra amb la mencionada sèquia; Oest o esquena amb el riu Garona; i Nord o dreta entrant amb el riu Garona i terreny comunal que dóna al principi del carrer els Banys, mitjançant una sèquia en la qual existeix un petit pont de comunicació.
Sobre aquesta finca s'ha construït la següent obra nova: un hotel de dues estrelles per a residència – escola del Sindicat Nacional d'Hoteleria i Activitats Turístiques, ubicat a Les - els Banys-, carrer dels Banys, sense número de govern; construït de maçoneria amb coberta de pissarra, que respon en conjunt a la forma de construcció característica de la Val d'Aran.
Composta per dos cossos d'edifici, el primer consta de planta soterrani, planta baixa i quatre plantes de pis i el segon, de soterrani, planta baixa i cinc plantes de pisos, ambdós cossos d'edifici estan units mitjançant una edificació d'enllaç d'una sola planta baixa.
La planta soterrani està destinada diferents serveis, té una extensió superficial de set-cents cinquanta-sis metres, vuitanta decímetres quadrats.
La planta baixa es composa de vestíbul amb recepció - consergeria, ascensors, un en cadascun dels edificis, serveis, restaurant, saló social, cuina central amb totes les instal·lacions i accessoris, dependències del servei amb entrada independent i escala d'accés a les plantes superiors.
Aquesta planta té una extensió superficial de mil quatre-cents onze metres, trenta-vuit decímetres quadrats.
La resta de plantes de pisos estan destinades a habitacions - dormitori amb el seus respectius serveis.
L'extensió superficial de les plantes primera, segona i tercera d'ambdós cossos d'edifici és de tres mil cent vint-i- cinc metres, vuitanta-dos centímetres quadrats.
L'extensió superficial de la planta quarta d'ambdós edificis és de mil tretze metres, vuitanta-quatre decímetres quadrats i l'extensió de la planta cinquena del segon edifici és de tres-cents noranta-vuit metres, cinquanta decímetres quadrats, el total de la superfície construïda suma sis mil set-cents sis metres, trenta-quatre decímetres quadrats".
Figura inscrita en el Registre de la Propietat de Vielha al Tom 763, llibre 43, foli 112, finca 589 de Les.
Relació dels plànols de l'immoble la titularitat del qual es traspassa al Conselh Generau d'Aran.
Relació del personal que es traspassa al Conselh Generau d'Aran
Cos: Personal de serveis especialitzats.